Sostrup
Sostrup, 1725-1829 Skeel, 1829-1944 Benzon, hovedgård (sædegård) ved landsbyen Gjerrild 10 km nordvest for Grenaa. Gården nævnes 1388 og ejedes af bl.a. slægten Hvass, slægten Skeel/Scheel 1612-1823 (del af grevskabet Scheel 1725-1807) og slægten Benzon/Mylius-Benzon 1829-1945 (til 1924 som stamhus).
Den trefløjede hovedbygning i tre etager med trappetårne, omgivet af vandfyldte grave, er opført 1599-1606 for Sophie Bille (1549-1608). Sydfløjens portgennemkørsel smykkes af Jørgen Skeels storslåede sandstensportal fra ca. 1620.

Sostrup Gods (830 ha, 1998) blev udskilt 1950, og hovedbygningen, Sostrup Slot, erhvervedes 1960 (i 1966 tillige ladegården) af cistercienserordenen og indrettedes til nonnekloster.
Nonnerne indrettede kirke og kloster i en fløj af ladegården, og bygningerne blev også brugt til pensionat, kursus- og feriecenter. 1990-92 byggede nonneordenen et firefløjet klosteranlæg, tegnet af den tyske arkitekt Karl Heinz Sönnichsen. 1998 fik klostret rang af abbedi; se også Maria Hjerte Kloster.
Nonnerne forlod Sostrup 2013, og slottet er herefter blevet brugt til kurser, konferencer og andre aktiviteter, gerne med et spirituelt, kulturelt indhold.